วรรณออก เจแปน 5 ฟันด์ หวังกำไร 5%
บลจ.วรรณ มั่นใจตลาดหุ้นญี่ปุ่น ออก "วรรณ เจแปน 5 ฟันด์" หวังกำไร 5% ใน 5 เดือน
5 ม.ค. 2558

บลจ.วรรณ มั่นใจตลาดหุ้นญี่ปุ่น ออก "วรรณ เจแปน 5 ฟันด์" หวังกำไร 5% ใน 5 เดือน
นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ กล่าวว่า ตลาดหุ้นญี่ปุ่นในปี 2558 จะกลับมาดึงดูดความสนใจของนักลงทุนอีกครั้งหลังจากนายชินโสะ อาเบะ หลังได้การเลือกตั้งอีกวาระ เนื่องจากจะทำให้นโยบายกระตุ้นเศรษฐกิจมีความต่อเนื่องและผลักดันให้เศรษฐกิจญี่ปุ่นกลับมาฟื้นตัวได้
“จุดสนใจและเป็นความคาดหวังของตลาดค่อนข้างมาก ได้แก่ ลูกศรดอกที่ 3 การสานต่อในเรื่องของการสร้างความเติบโตให้แก่ระบบเศรษฐกิจของญี่ปุ่น คาดว่าจะทำให้เศรษฐกิจเติบโตอย่างยั่งยืน และเพิ่มความน่าสนใจของการลงทุนในบริษัทในญี่ปุ่นอย่างมีนัยสำคัญ” นายวิน กล่าว
ทั้งนี้ นายวิน กล่าวว่า ปัจจัยหลักที่สนับสนุนตลาดหุ้นญี่ปุ่น คือ 1) การผ่อนคลายนโยบายการเงินเพิ่มเติม (คิวอี) ในการอัดฉีดเงินเข้าระบบปีละ 80 ล้านล้านเยนไปเรื่อยๆ จนกว่าอัตราเงินเฟ้อจะได้ตามเป้าหมาย ซึ่งจะทำให้มีเม็ดเงินไหลเข้าสู่สินทรัพย์เสี่ยงจำนวนมาก
2) แนวโน้มของนักลงทุนทั้งสถาบันและรายย่อยที่เข้ามาเพิ่มขึ้นจากการสนับสนุนของภาครัฐทั้งจากกองทุนการลงทุนบำเหน็จบำนาญข้าราชการ (GPIF) และมาตรการลดภาษีกำไรผู้ลงทุนรายย่อย และ
3) มูลค่าหุ้นยังต่ำและมีโอกาสเติบโตได้ ซึ่งจะทำให้ระดับราคาหุ้นต่อกำไร (พี/อี) มีแนวโน้มปรับลดลงจากปัจจุบันและจะผลักดันให้ผลตอบแทนส่วนของผู้ถือหุ้นปรับขึ้นตาม 
“ผมมีมุมมองเชิงบวกต่อการลงทุนในตลาดหุ้นญี่ปุ่นค่อนข้างมาก โดยมองว่าดัชนี NIKKEI225 มีโอกาสปรับตัวขึ้นแตะระดับ 19,250 จุดได้ในกลางปี 2558 จากสิ้นปี 2557 ที่ระดับ 17,702 จุด” นายวิน กล่าว
อย่างไรก็ตาม แม้ตลาดหุ้นญี่ปุ่นจะมีโอกาสปรับเพิ่มขึ้น แต่แนวโน้มของตลาดหุ้นน่าจะเป็นไปอย่างผันผวนตามข่าวและความเคลื่อนไหวของนโยบายต่างๆ นายวิน จึงแนะนำว่าการลงทุนระยะสั้นควรลงทุนตามจังหวะการปรับตัวของ NIKKIE225 Index เพื่อสร้างผลตอบแทนในช่วงตลาดแกว่งตัวได้
"ช่วงต้นปีเป็นจังหวะเหมาะที่จะลงทุนในหุ้นญี่ปุ่นจึงเปิดขายกองทุนวรรณ เจแปน 5 ฟันด์ ในวันที่ 6-14 ม.ค. นี้ ผลตอบแทนเป้าหมาย 5% ในระยะเวลา 5 เดือน โดยเน้นลงทุนในกองทุน ETF ที่ให้ผลตอบแทนเลียนแบบดัชนี NIKKEI225 และ NIKKEI400 เป็นหลัก" นายวิน กล่าว